Den 36-årige nordjyske mand, der er sigtet for drab på Mia Skadhauge Stevn, accepterer endnu en gang en forlængelse af sin varetægtsfængsling frivilligt. Det oplyser Stage Advokatfirma, der repræsenterer den drabssigtede. Det betyder, at der ikke vil være et retsmøde, hvor der skulle tages stilling til en eventuel forlængelse af varetægtsfængslingen. Dommeren vil administrativt fastsætte en ny frist for fængslingen. Den kan højst lyde på fire uger, og så skal der igen tages stilling til, om den 36-årige fortsat skal sidde varetægtsfængslet. Den drabssigtede har flere gange accepteret en forlængelse af sin varetægtsfængsling frivilligt. Senest skete det 4. maj. Først var to sigtet for drab Sagen om Mia Skadhauge Stevn begyndte 6. februar, da hun forsvandt efter en bytur i Jomfru Ane Gade i Aalborg. I dagene efter kom Nordjyllands Politi på sporet af to 36-årige mænd, der siden blev anholdt og begge sigtet for drab på Mia Skadhauge Stevn. Men Anklagemyndigheden har efterfølgende i april droppet drabssigtelsen mod den ene af de 36-årige mænd. Han blev anholdt 9. februar, men han blev løsladt ved et grundlovsforhør dagen efter.
Dommeren vil administrativt fastsætte en ny frist for fængslingen. Den kan højst lyde på fire uger.